b'\n_START_ARTICLE_\nVilniaus universiteto Filologijos fakultetas\n_START_SECTION_\nIstorija\n_START_PARAGRAPH_\nFilologini\xc5\xb3 dalyk\xc5\xb3 d\xc4\x97stymo prad\xc5\xbeia Vilniaus universitete galima laikyti XVI\xe2\x80\x93XVII am\xc5\xbei\xc5\xb3, kai i\xc5\xa1kilo poreikis mokytis klasikini\xc5\xb3 kalb\xc5\xb3\xc2\xa0\xe2\x80\x93 pirmiausia lotyn\xc5\xb3, taip pat graik\xc5\xb3 ir hebraj\xc5\xb3. \xc5\xa0itaip buvo sudarytos s\xc4\x85lygos gerai i\xc5\xa1mokti lotyn\xc5\xb3 kalb\xc4\x85, ja kalb\xc4\x97ti, ra\xc5\xa1yti ir kurti \xc4\xafvairi\xc5\xb3 \xc5\xbeanr\xc5\xb3 literat\xc5\xabrinius ra\xc5\xa1inius: kalbas, dramas, odes ir kt._NEWLINE_Vilniaus universiteto k\xc5\xabrimosi laikotarpis sutapo su lietuvi\xc5\xb3 ra\xc5\xa1tijos pradine stadija. XVII a. Universitetas jau tur\xc4\x97jo gerai mokan\xc4\x8di\xc5\xb3 lietuvi\xc5\xb3 kalb\xc4\x85 \xc5\xbemoni\xc5\xb3. Konstantinas Sirvydas (1579\xe2\x80\x931631)\xc2\xa0\xe2\x80\x93 pirmas Universitete i\xc5\xa1ugdytas lietuvi\xc5\xb3 kalbininkas ir ra\xc5\xa1ytojas. Jo \xe2\x80\x9eTrij\xc5\xb3 kalb\xc5\xb3 \xc5\xbeodynas\xe2\x80\x9c\xc2\xa0\xe2\x80\x93 pirmas spausdintas lietuvi\xc5\xb3 kalbos \xc5\xbeodynas, pad\xc4\x97j\xc4\x99s pamatus ne tik lietuvi\xc5\xb3 leksikologijai, bet ir lietuvi\xc5\xb3 kalbotyrai apskritai._NEWLINE_1803\xc2\xa0m. patvirtintas Imperatori\xc5\xa1kojo Vilniaus universiteto ir jo apygardos mokykl\xc5\xb3 statutas numat\xc4\x97 4 skyrius-fakultetus: Fizikos ir matematikos, Medicinos, Moralini\xc5\xb3 ir politini\xc5\xb3 moksl\xc5\xb3, Meno ir literat\xc5\xabros. Pastarasis tur\xc4\x97jo penkis profesorius, kurie skait\xc4\x97 retorikos ir poezijos, graik\xc5\xb3, lotyn\xc5\xb3, rus\xc5\xb3 kalbos ir literat\xc5\xabros kursus. Fakulteto dekanas ir bibliotekos prefektas buvo Gotfrydas Ernestas Grodekas, d\xc4\x97st\xc4\x99s graik\xc5\xb3 ir lotyn\xc5\xb3 kalbas. \xc5\xa0iame fakultete d\xc4\x97st\xc4\x97 Euzebijus Slovackis, mok\xc4\x97si Simonas Daukantas, Simonas Stanevi\xc4\x8dius._NEWLINE_1919\xc2\xa0m. atkurtame Universitete atidarytas Humanitarini\xc5\xb3 moksl\xc5\xb3 fakultetas. Be kit\xc5\xb3 katedr\xc5\xb3, jame \xc4\xafkurta ir Indoeuropie\xc4\x8di\xc5\xb3 kalbotyros katedra, kuriai vadovavo prof. Janas Otrembskis (Otr\xc4\x99bski). Jis prad\xc4\x97jo skaityti pirm\xc4\x85sias savo lituanistikos paskaitas (lietuvi\xc5\xb3 kalbos gramatik\xc4\x85, M. Dauk\xc5\xa1os \xe2\x80\x9ePostil\xc4\x97s\xe2\x80\x9c interpretacij\xc4\x85, lietuvi\xc5\xb3 dialektologij\xc4\x85, lietuvi\xc5\xa1k\xc5\xb3 tekst\xc5\xb3 analiz\xc4\x99, balt\xc5\xb3 kalb\xc5\xb3 \xc5\xbeod\xc5\xbei\xc5\xb3 daryb\xc4\x85). V\xc4\x97liau bendrosios kalbotyros kursus \xc4\x97m\xc4\x97 skaityti J. Safarevi\xc4\x8dius (Safarewicz), VU garb\xc4\x97s daktaras (1979)._NEWLINE_U\xc5\xbedarius Vilniaus universitet\xc4\x85, 1922\xc2\xa0m. Humanitarinis fakultetas atidarytas Kauno valstybiniame universitete. Jame buvo 18 katedr\xc5\xb3, 9 i\xc5\xa1 j\xc5\xb3\xc2\xa0\xe2\x80\x93 filologin\xc4\x97s: Lyginam\xc5\xb3j\xc5\xb3 kalb\xc5\xb3 mokslo, Lietuvi\xc5\xb3 ir giminini\xc5\xb3 taut\xc5\xb3 kalb\xc5\xb3 mokslo, Lietuvi\xc5\xb3 ir giminini\xc5\xb3 taut\xc5\xb3 literat\xc5\xabros, Semit\xc5\xb3 kalb\xc5\xb3 mokslo ir literat\xc5\xabros, German\xc5\xb3 kalb\xc5\xb3 mokslo ir literat\xc5\xabros, Roman\xc5\xb3 kalb\xc5\xb3 mokslo ir literat\xc5\xabros, Slav\xc5\xb3, Graik\xc5\xb3 bei Lotyn\xc5\xb3 kalb\xc5\xb3 mokslo ir literat\xc5\xabros. Fakultete d\xc4\x97st\xc4\x97 Jonas Jablonskis, Mykolas Bir\xc5\xbei\xc5\xa1ka, Juozas Tumas-Vai\xc5\xbegantas, Vincas Kr\xc4\x97v\xc4\x97-Mickevi\xc4\x8dius, Balys Sruoga. U\xc5\xbe Universiteto rib\xc5\xb3 gars\xc4\x97jo B. Sruogos teatro seminaras. \xc4\xae Vilni\xc5\xb3 Humanitarinis fakultetas gr\xc4\xaf\xc5\xbeo 1939\xc2\xa0m., jo nu tapo Vincas Mykolaitis-Putinas. Fakultete tuomet studijavo apie 500 student\xc5\xb3._NEWLINE_Po karo, 1944\xc2\xa0m., \xc4\xafkuriamas Istorijos-filologijos fakultetas. Jo nu tapo prof. Jonas Vabalas-Gudaitis, Lietuvi\xc5\xb3 kalbos katedroje dirbo prof. Juozas Bal\xc4\x8dikonis. 1949\xc2\xa0m. I\xc5\xa1 Kauno \xc4\xaf Vilni\xc5\xb3 sugr\xc4\xaf\xc5\xbeo paskutiniai filolog\xc5\xb3 kursai, su jais studijas baig\xc4\x97 ir lituanistas Jonas Balkevi\xc4\x8dius. \xc4\xae Vilni\xc5\xb3 persikel\xc4\x97 ir Kaune d\xc4\x97st\xc4\x99 d\xc4\x97stytojai: K. Ulvydas, Meil\xc4\x97 Luk\xc5\xa1ien\xc4\x97, M. Ra\xc4\x8dkauskas._NEWLINE_1953\xc2\xa0m. fakultete prad\xc4\x97jo veikti neakivaizdinis skyrius, priimti studentai studijuoti lietuvi\xc5\xb3 kalb\xc4\x85 ir literat\xc5\xabr\xc4\x85 bei rus\xc5\xb3 kalb\xc4\x85 ir literat\xc5\xabr\xc4\x85. Tuo pat metu atidarytas ir vakarinis skyrius, kuriame buvo galima studijuoti angl\xc5\xb3 kalb\xc4\x85 ir literat\xc5\xabr\xc4\x85 bei, vokie\xc4\x8di\xc5\xb3 kalbas ir literat\xc5\xabr\xc4\x85._NEWLINE_Pradedant nuo \xc5\xa1e\xc5\xa1tojo ir septintojo de\xc5\xa1imtme\xc4\x8dio ypa\xc4\x8d suaktyv\xc4\x97jo mokslin\xc4\x97 veikla. 1965\xc2\xa0m. i\xc5\xa1leistas pirmojo \xe2\x80\x9eBaltisticos\xe2\x80\x9c tomo s\xc4\x85siuvinis (red. J. Kazlauskas). Tai buvo pirmas ir vienintelis pasaulyje specialus baltistikos leidinys. Tais metais prad\xc4\x97jo veikti Eksperimentin\xc4\x97 fonetikos laboratorija ir u\xc5\xbesienio kalb\xc5\xb3 audiovizualinio mokymo kompleksas. 1968\xc2\xa0m. Istorijos-filologijos fakultetas reorganizuojamas \xc4\xaf du atskirus fakultetus. Filologijos fakulteto dekanu i\xc5\xa1rinktas prof. J. Kazlauskas._NEWLINE_Po nepriklausomyb\xc4\x97s atk\xc5\xabrimo Filologijos fakultete \xc4\xafkurtos naujos katedros: Baltistikos, Lituanistini\xc5\xb3 studij\xc5\xb3, Lenk\xc5\xb3 filologijos (dabar\xc2\xa0\xe2\x80\x93 Polonistikos centras), Skandinavistikos (dabar\xc2\xa0\xe2\x80\x93 Skandinavistikos centras), Vertimo studij\xc5\xb3. I\xc5\xa1sipl\xc4\x97tus Filologijos fakulteto veiklai, 1999\xc2\xa0m. nuo fakulteto atsiskyr\xc4\x97 U\xc5\xbesienio kalb\xc5\xb3 institutas, kuris kaip atskiras Universiteto kamieninis akademinis padalinys 2017 m. atgal prijungtas prie Filologijos fakulteto._NEWLINE_Nuo 2018 m. fakultetui vadovauja prof. dr. Inesa \xc5\xa0e\xc5\xa1kauskien\xc4\x97.\n_START_SECTION_\nKatedros ir centrai\n_START_PARAGRAPH_\n\xc5\xa0iuo metu Filologijos fakultete yra \xc5\xa1ie centrai ir katedros:_NEWLINE_Angl\xc5\xb3 filologijos katedra. \xc5\xa0ioje katedroje vykdomos trij\xc5\xb3 pakop\xc5\xb3 studij\xc5\xb3 programos: bakalauro, magistro ir doktorant\xc5\xabros. Ketveri\xc5\xb3 met\xc5\xb3 bakalauro programa\xc2\xa0\xe2\x80\x93 viena populiariausi\xc5\xb3 Filologijos fakulteto program\xc5\xb3. Magistro pakopoje vykdomos dvi studij\xc5\xb3 programos: anglistikos ir angl\xc5\xb3 kalbotyros. Angl\xc5\xb3 filologijos katedros doktorantai rengia disertacijas kalbotyros, literat\xc5\xabros ir kult\xc5\xabros tematika, darbai grind\xc5\xbeiami kontrastyviniais tyrimais, tekstynais, kitais \xc5\xa1iuolaiki\xc5\xa1kais metodais._NEWLINE_Baltistikos katedra. \xc5\xa0i katedra susiformavo apie septintojo de\xc5\xa1imtme\xc4\x8dio vidur\xc4\xaf, kuomet ypa\xc4\x8d sustipr\xc4\x97jusi Vilniaus universiteto Lietuvi\xc5\xb3 kalbos katedra tapo vienu reik\xc5\xa1mingiausi\xc5\xb3 ne tik lietuvi\xc5\xb3 kalbinink\xc5\xb3 rengimo, bet ir lietuvi\xc5\xb3 bei balt\xc5\xb3 kalbotyros centr\xc5\xb3 Lietuvoje. Per savo gyvavimo laikotarp\xc4\xaf Balt\xc5\xb3 filologijos katedra suformavo ir i\xc5\xa1laik\xc4\x97 \xc4\xaf balt\xc5\xb3 kalb\xc5\xb3 istorij\xc4\x85 orientuot\xc4\x85 mokslo tiriamojo darbo krypt\xc4\xaf, i\xc5\xa1siugd\xc4\x97 autoritet\xc4\x85 ir pripa\xc5\xbeinim\xc4\x85, pl\xc4\x97t\xc4\x97 savo tarptautinius ry\xc5\xa1ius._NEWLINE_Klasikin\xc4\x97s filologijos katedra. \xc5\xa0i katedra yra seniausia Vilniaus universiteto katedra. Prie\xc5\xa1 \xc4\xafsteigiant Universitet\xc4\x85, J\xc4\x97zuit\xc5\xb3 Kolegijoje, \xc4\xafkurtoje 1570\xc2\xa0m, buvo d\xc4\x97stomi klasikin\xc4\x97s filologijos dalykai: senov\xc4\x97s graik\xc5\xb3 ir lotyn\xc5\xb3 kalbos, skaitomi ir analizuojami klasikiniai graik\xc5\xb3 ir rom\xc4\x97n\xc5\xb3 autoriai. Kolegijos mokymo sistema\xc2\xa0\xe2\x80\x93 Gramatikos, Poetikos, Retorikos klas\xc4\x97s, mokymo metodai ir paskait\xc5\xb3 programa\xc2\xa0\xe2\x80\x93 i\xc5\xa1liko nepakitusi per vis\xc4\x85 ankstyv\xc4\x85j\xc4\xaf Vilniaus universiteto period\xc4\x85 iki 1773\xc2\xa0m._NEWLINE_Lietuvi\xc5\xb3 kalbos katedra. \xc5\xa0i katedra Universitete buvo \xc4\xafkurta tik 1939\xc2\xa0m., kai Vilnius ir Vilniaus kra\xc5\xa1tas buvo gr\xc4\x85\xc5\xbeinti Lietuvai ir kai i\xc5\xa1 Kauno \xc4\xaf Vilni\xc5\xb3 buvo perkeltas Istorijos-Filologijos fakultetas. Lietuvi\xc5\xb3 kalbos kursus tada \xc4\x8dia skait\xc4\x97 profesoriai P. Skard\xc5\xbeius, A. Salys, J. Otrembskis ir kiti._NEWLINE_Lietuvi\xc5\xb3 literat\xc5\xabros katedra. \xc5\xa0ios katedros veiklos prad\xc5\xbeia galima laikyti 1803\xc2\xa0m. (Imeratori\xc5\xa1kojo Vilniaus universiteto Literat\xc5\xabros ir laisv\xc5\xb3j\xc5\xb3 men\xc5\xb3 katedra), ta\xc4\x8diau dabartin\xc4\x97s katedros aktyvios veiklos prad\xc5\xbeia galime laikyti 1944\xc2\xa0m., kai Vilniuje prad\xc4\x97jo veikti Istorijos-Filologijos fakultetas. Lietuvi\xc5\xb3 literat\xc5\xabros katedra visuomet buvo glaud\xc5\xbeiai susijusi su \xc5\xa1alies kult\xc5\xabriniu gyvenimu, ypa\xc4\x8d 1940\xe2\x80\x931988\xc2\xa0m.: nuo pat pokario iki Atgimimo \xc5\xa1i katedra prisid\xc4\x97jo prie tautos dvasios stiprinimo, buvo kritikuojama d\xc4\x97l ideologinio nepaklusnumo. Tuo metu \xc4\x8dia d\xc4\x97st\xc4\x97 Donatas ir Leonardas Saukos, Juozas Girdzijauskas, Vytautas Kubilius, Algirdas Zalatorius, Vanda Zaborskait\xc4\x97 ir kt._NEWLINE_Lituanistini\xc5\xb3 studij\xc5\xb3 katedra. \xc5\xa0i katedra \xc4\xafkurta tuomet, kai, Lietuvai atgavus nepriklausomyb\xc4\x99, stengtasi rasti b\xc5\xabd\xc5\xb3 ir priemoni\xc5\xb3 integruoti Lietuvoje gyvenan\xc4\x8dius kitakalbius \xc4\xaf naujai besikurian\xc4\x8di\xc4\x85 visuomen\xc4\x99. Atsiv\xc4\x97rus sienoms ir u\xc5\xbesimezgus ry\xc5\xa1iams su u\xc5\xbesieniu, lietuvi\xc5\xb3 kalba tapo tiltu tiems, kurie nor\xc4\x97jo i\xc5\xa1 arti susipa\xc5\xbeinti su m\xc5\xabs\xc5\xb3 \xc5\xa1alimi._NEWLINE_Pranc\xc5\xabz\xc5\xb3 filologijos katedra. \xc4\xaekurta 1995\xc2\xa0m., \xc5\xa1iuo metu si\xc5\xablo 4 met\xc5\xb3 pirmosios pakopos bakalauro studijas ne tik pa\xc5\xbeengusiems, bet ir pradedantiesiems. Baigusieji pranc\xc5\xabz\xc5\xb3 filologijos studijas savo \xc5\xbeinias bei \xc4\xafg\xc5\xabd\xc5\xbeius gali pritaikyti daugelio valstybini\xc5\xb3 bei priva\xc4\x8di\xc5\xb3 institucij\xc5\xb3 veikloje, turi galimyb\xc4\x99 studijas t\xc4\x99sti Vertimo studij\xc5\xb3 katedroje, literat\xc5\xabros, kalbotyros ar kitokioje magistrant\xc5\xabroje. Pranc\xc5\xabz\xc5\xb3 filologijos katedra rengia \xc4\xafvairius renginius ir prisideda prie pranc\xc5\xabz\xc5\xb3 kult\xc5\xabros pa\xc5\xbeinimo Lietuvoje._NEWLINE_Rus\xc5\xb3 filologijos katedra. Rus\xc5\xb3 kalba senajame Vilniaus universitete d\xc4\x97stoma nuo 1797\xc2\xa0m. Rus\xc5\xb3 kalbos ir literat\xc5\xabros katedra buvo \xc4\xafkurta 1803\xc2\xa0m. Jos veikla visada buvo glaud\xc5\xbeiai susijusi su Lietuvos kult\xc5\xabros raida bei Peterburgo ir Maskvos universitetais. Rus\xc5\xb3 filologijos katedros pagrindin\xc4\x97s mokslin\xc4\x97s veiklos kryptys\xc2\xa0\xe2\x80\x93 tai tradicini\xc5\xb3 ilgame\xc4\x8di\xc5\xb3 rus\xc5\xb3 ir slav\xc5\xb3 filologijos tyrim\xc5\xb3 t\xc4\x85sa bei moderni\xc5\xb3 kalbotyros ir literat\xc5\xabrologijos id\xc4\x97j\xc5\xb3 sklaida._NEWLINE_Vertimo studij\xc5\xb3 katedra. Tai viena i\xc5\xa1 jauniausi\xc5\xb3 katedr\xc5\xb3, \xc4\xafkurta 1997\xc2\xa0m. Iki to meto profesional\xc5\xabs vert\xc4\x97jai Lietuvoje nebuvo rengiami\xc2\xa0\xe2\x80\x93 jais dirbo specialaus profesinio pasirengimo neturintys u\xc5\xbesienio kalbas mokantys asmenys. \xc4\xaek\xc5\xabrus Vertimo studij\xc5\xb3 katedr\xc4\x85, vertimas buvo \xc4\xafteisintas kaip savaranki\xc5\xa1ka magistrant\xc5\xabros ir profesini\xc5\xb3 studij\xc5\xb3 kryptis._NEWLINE_Vokie\xc4\x8di\xc5\xb3 filologijos katedra. Tai viena i\xc5\xa1 jaun\xc5\xb3j\xc5\xb3 Filologijos fakulteto katedr\xc5\xb3. \xc5\xa0i katedra organizuoja itin daug u\xc5\xbesienio d\xc4\x97stytoj\xc5\xb3 paskait\xc5\xb3, aktyviai dalyvauja tarptautiniuose mokslo ir jaunimo projektuose, skatina Lietuvos ir kit\xc5\xb3 \xc5\xa1ali\xc5\xb3 aktyv\xc5\xb3 mokslin\xc4\xaf bendradarbiavim\xc4\x85._NEWLINE_A.J. Greimo semiotikos ir literat\xc5\xabros teorijos centras. \xc5\xa0is centras, \xc4\xafkurtas 1992\xc2\xa0m., sau kelia tokius tikslus: pl\xc4\x97toti Lietuvoje Greimo semiotin\xc4\x97s mokyklos id\xc4\x97jas ir \xc5\xa1iuolaikines reik\xc5\xa1m\xc4\x97s teorijas, semiotikos principus taikyti \xc4\xafvairiose humanitarin\xc4\x97se ir socialin\xc4\x97se disciplinose, skatinti tarpdisciplininius (semiotikos ir hermeneutikos) tyrin\xc4\x97jimus, pl\xc4\x97toti lietuvi\xc5\xa1k\xc4\x85 semiotikos terminij\xc4\x85, rengti kompetentingus dabarties kult\xc5\xabrini\xc5\xb3, socialini\xc5\xb3, politini\xc5\xb3 diskurs\xc5\xb3 tyrin\xc4\x97tojus, supa\xc5\xbeindinti lietuvi\xc5\xb3 humanitarus su naujausiais semiotikos tyrin\xc4\x97jimais \xc4\xafvairiose Europos \xc5\xa1alyse._NEWLINE_Polonistikos centras. 1993\xc2\xa0m., pagal tarpvalstybinius susitarimus, Vilniaus universitete \xc4\xafsteigta Lenk\xc5\xb3 filologijos katedra (nuo 2007\xc2\xa0m.\xc2\xa0\xe2\x80\x93 Polonistikos centras) gana greitai tapo pripa\xc5\xbeinta institucija, stiprinanti kaimynini\xc5\xb3 \xc5\xa1ali\xc5\xb3 kult\xc5\xabrinius, mokslinius, visuomeninius ry\xc5\xa1ius. Vilniaus universiteto Polonistikos centras \xc5\xa1iuo metu yra vienintel\xc4\x97 \xc5\xa1vietimo ir mokslo \xc4\xafstaiga, si\xc5\xablantis polonistik\xc4\x85 studijuoti visiems norintiesiems, nepriklausomai nuo kalbos mok\xc4\x97jimo lygio ir tautyb\xc4\x97s. \xc4\x8cia mokosi tiek asmenys, baig\xc4\x99 mokyklas lenk\xc5\xb3 d\xc4\x97stom\xc4\x85ja kalba, tiek lietuvi\xc5\xb3 ir rus\xc5\xb3 mokykl\xc5\xb3 absolventai, kuriems lenk\xc5\xb3 kalba n\xc4\x97ra gimtoji._NEWLINE_Skandinavistikos centras. Skandinav\xc5\xb3 filologijos programa Vilniaus universitete vykdoma nuo 1990 met\xc5\xb3, o Skandinavistikos katedra \xc4\xafkurta 1991 metais. 2006\xc2\xa0m. katedra reorganizuota \xc4\xaf Skandinavistikos centr\xc4\x85. VU Skandinavistikos centre d\xc4\x97stoma dan\xc5\xb3, norveg\xc5\xb3 ir \xc5\xa1ved\xc5\xb3 filologija bakalauro ir magistro pakopose, nuo 2000 met\xc5\xb3 organizuojamos ir doktorant\xc5\xabros studijos. Kit\xc5\xb3 specialybi\xc5\xb3 studentams si\xc5\xablomi praktiniai \xc5\xa1ved\xc5\xb3, norveg\xc5\xb3, dan\xc5\xb3, island\xc5\xb3 bei suomi\xc5\xb3 kalb\xc5\xb3 kursai._NEWLINE_Skaitmenin\xc4\x97s filologijos centras. \xc4\x8cia rengiami skaitmeniniai lotyn\xc5\xb3-lietuvi\xc5\xb3 kalb\xc5\xb3, senosios graik\xc5\xb3-lietuvi\xc5\xb3 kalb\xc5\xb3 morfologinis ir naujosios graik\xc5\xb3-lietuvi\xc5\xb3 kalb\xc5\xb3 morfologinis \xc5\xbeodynai._NEWLINE_Turk\xc5\xb3 kalbos centras. Turk\xc5\xb3 kalba Vilniaus universiteto Filologijos fakultete buvo prad\xc4\x97ta d\xc4\x97styti 1993\xc2\xa0m. kaip laisvai pasirenkamasis dalykas. Padedant Turkijos ambasadai Lietuvoje, 1997\xc2\xa0m. universitete atidarytas turk\xc5\xb3 kalbos kabinetas, kuriame esanti audiovizualin\xc4\x97 aparat\xc5\xabra bei i\xc5\xa1 Ankaros atsi\xc5\xb3sta gausi mokomosios literat\xc5\xabros kolekcija padeda studentams mokytis \xc5\xa1i\xc4\x85 kalb\xc4\x85.\n_START_SECTION_\nMoksliniai tyrimai\n_START_PARAGRAPH_\nFakultete vykdomi \xc5\xa1i\xc5\xb3 kryp\xc4\x8di\xc5\xb3 moksliniai tyrimai: Lituanistika: filologinis ir tarpdalykinis aspektai ir \xc4\xaevairiakalbiai diskursai: lingvistika, literat\xc5\xabra, kult\xc5\xabra. \xc5\xa0ios kryptys apima \xc4\xafvairias temas: Lietuvi\xc5\xb3 kalba ir kitos balt\xc5\xb3 kalbos: fonologin\xc4\x97s sistemos, gramatin\xc4\x97s sandaros, leksikos sinchroniniai, diachroniniai ir tipologiniai tyrimai; Pasaulio kalbos: german\xc5\xb3/roman\xc5\xb3/slav\xc5\xb3 ir lietuvi\xc5\xb3 kalb\xc5\xb3 strukt\xc5\xabros problemos, lenk\xc5\xb3 kalbos istorijos, sociolingvistikos ir etnolingvistikos problemos Lietuvoje; Taikomoji kalbotyra: lietuvi\xc5\xb3 ir kit\xc5\xb3 (balt\xc5\xb3/german\xc5\xb3/roman\xc5\xb3/slav\xc5\xb3) kalb\xc5\xb3 ypatum\xc5\xb3 tyrimai, j\xc5\xb3 integravimas \xc4\xaf mokymo proces\xc4\x85 bei leksikografin\xc4\x99 praktik\xc4\x85; Lietuvi\xc5\xb3 literat\xc5\xabra ir kult\xc5\xabra: istorija ir dabartis; Pasaulio literat\xc5\xabros: balt\xc5\xb3/german\xc5\xb3/roman\xc5\xb3/ literat\xc5\xabros ir kult\xc5\xabros tekstai, balt\xc5\xb3 ir slav\xc5\xb3 literat\xc5\xabriniai ry\xc5\xa1iai, lenk\xc5\xb3 literat\xc5\xabros funkcionavimas Lietuvoje; Antika ir jos tradicijos: lotyni\xc5\xa1koji Lietuvos literat\xc5\xabra ir antikin\xc4\x97s literat\xc5\xabros tradicijos.\n_START_SECTION_\nRenginiai\n_START_PARAGRAPH_\nSiekiant u\xc5\xbetikrinti mokslini\xc5\xb3 tyrim\xc5\xb3 rezultat\xc5\xb3 sklaid\xc4\x85, fakultete imamasi \xc4\xafvairi\xc5\xb3 priemoni\xc5\xb3. Kasmet organizuojamos kelios mokslin\xc4\x97s konferencijos, kuriose dalyvauja ir skaito prane\xc5\xa1imus \xc5\xa1alies bei u\xc5\xbesienio mokslininkai. Nuolat rengiamos \xc5\xa1ios tarptautin\xc4\x97s konferencijos: J. Kazlausko diena, K. B\xc5\xabgos konferencija, baltist\xc5\xb3 kongresas, J. Jablonskio konferencija, \xc5\xa0iuolaikin\xc4\x97 rus\xc5\xb3 literat\xc5\xabra: ra\xc5\xa1ymo ir skaitymo strategijos; taip pat ir tarptautiniai mokslo renginiai, skirti fakulteto katedr\xc5\xb3 veiklos metin\xc4\x97ms pamin\xc4\x97ti (Vertimo studij\xc5\xb3, Angl\xc5\xb3 filologijos, Vokie\xc4\x8di\xc5\xb3 filologijos katedr\xc5\xb3, Polonistikos centro)._NEWLINE_Mokslo veikla skatinama ne tik tarp d\xc4\x97stytoj\xc5\xb3. Kasmet rengiamos tradicin\xc4\x97s fakulteto doktorant\xc5\xb3 ir student\xc5\xb3 konferencijos (anglist\xc5\xb3, germanist\xc5\xb3, lituanist\xc5\xb3, polonist\xc5\xb3), kuriose baigiam\xc5\xb3j\xc5\xb3 kurs\xc5\xb3 studentai pristato savo mokslinius darbus.\n_START_SECTION_\nLeidiniai\n_START_PARAGRAPH_\nLeid\xc5\xbeiami mokslo \xc5\xbeurnalai \xe2\x80\x9eBaltistica\xe2\x80\x9c, \xe2\x80\x9eLiterat\xc5\xabra\xe2\x80\x9c, \xe2\x80\x9eKalbotyra\xe2\x80\x9c, prisidedama prie \xc5\xbeurnalo \xe2\x80\x9eArchivum Lithuanicum\xe2\x80\x9c leidimo.\n_START_SECTION_\nStudijos\n_START_PARAGRAPH_\nFilologijos fakultete yra 3 pakop\xc5\xb3 studijos: pirmosios (bakalauro), antrosios (magistrant\xc5\xabros) ir tre\xc4\x8diosios (doktorant\xc5\xabros)._NEWLINE_Studentai, norintys \xc4\xafgyti bakalauro kvalifikacin\xc4\xaf laipsn\xc4\xaf, gali studijuoti lietuvi\xc5\xb3, angl\xc5\xb3, lenk\xc5\xb3, klasikin\xc4\x99, pranc\xc5\xabz\xc5\xb3, rus\xc5\xb3, skandinav\xc5\xb3, vokie\xc4\x8di\xc5\xb3 filologij\xc4\x85, rinktis vien\xc4\x85 i\xc5\xa1 9 lietuvi\xc5\xb3 ir u\xc5\xbesienio kalbos (lietuvi\xc5\xb3 ir ispan\xc5\xb3, lietuvi\xc5\xb3 ir vokie\xc4\x8di\xc5\xb3, lietuvi\xc5\xb3 ir turk\xc5\xb3 kalba ir t. t.) program\xc5\xb3. Akivaizdin\xc4\x97s studijos trunka 4, neakivaizdin\xc4\x97s\xc2\xa0\xe2\x80\x93 5 metus._NEWLINE_Baigusieji pirmosios pakopos studijas ir \xc4\xafgijusieji bakalauro arba jam prilygstant\xc4\xaf i\xc5\xa1simokslinim\xc4\x85 gali t\xc4\x99sti studijas magistrant\xc5\xabroje. Filologijos fakultete si\xc5\xabloma net 12 magistrant\xc5\xabros program\xc5\xb3 (semiotika, anglistika, dalykin\xc4\x97 teis\xc4\x97s kalba, vertimo studijos ir t. t.). Studij\xc5\xb3 trukm\xc4\x97\xc2\xa0\xe2\x80\x93 2 metai._NEWLINE_Doktorant\xc5\xabra apima studijas, kryptingus mokslinius tyrimus ir disertacijos rengim\xc4\x85. Doktorant\xc5\xabros studij\xc5\xb3 trukm\xc4\x97 yra 4 metai. Vilniaus universiteto Filologijos fakultete galima studijuoti doktorant\xc5\xabr\xc4\x85 nuolatine arba i\xc5\xa1t\xc4\x99stine studij\xc5\xb3 forma. Apgynusiems daktaro disertacij\xc4\x85 i\xc5\xa1duodamas daktaro laipsnio diplomas._NEWLINE_Filologijos fakultete studentams sudaromos s\xc4\x85lygos atlikti profesin\xc4\x99 praktik\xc4\x85, studijuoti u\xc5\xbesienyje ar vykti \xc4\xaf u\xc5\xbesien\xc4\xaf pagal \xe2\x80\x9eErasmus\xe2\x80\x9c program\xc4\x85, taip pat rinktis neformaliasias studijas.'